钦定古今图书集成/明伦汇编/人事典/第110卷 > 《遵生八笺》 > 正月修养法
## 钦定古今图书集成/明伦汇编/人事典/第110卷 > 《遵生八笺》 > 正月修养法

孟春之月，天地俱生，谓之“发阳。”天地资始，万物化生，
生而勿杀，与而勿夺，君子固密，毋泄真气。卦值《泰》，生
气在子，坐卧当向北方。

孙真人《摄生论》曰：“正月肾气受病，肺脏炁微，宜减咸
酸，增辛辣味，助肾补肺，安养胃炁。勿冒冰冻，勿太温
煖，早起夜卧，以缓形神。”

《内丹秘要》曰：“阳出于地，喻身中三阳上升，当急驾河
车，搬回鼎内。”

《活人心书》曰：“肝主龙兮位号心，病来自觉好酸辛。眼
中赤色时多泪，嘘之病去效如神。”

《灵剑子导引》，春孟月一势，以两手掩口，取热气津润
摩面，上下三五十遍，令极热，食后为之。令人华彩光
泽不皱。行之三年，色如少艾，兼明目，散诸故疾。从肝
脏中肩背行后，须引吸震方生炁，以补肝脏，行入下
元。凡行导引之法，皆闭气为之，勿得开口，以招外邪，
入于肝脏。

陈希夷《立春正月节坐功》。

运主“厥阴初气。”

时配手太阳三焦。

宜每日子丑时，叠手按髀，转身拗颈，左右耸引，各三
五度，叩齿吐纳漱咽三次。

治病

风气积滞，顶痛，耳后痛，肩臑痛，背痛，肘臂痛，诸痛悉
治。

雨水正月中坐功

运主“厥阴初炁，
时配三焦，手少阳相火。”

每日子丑时，叠手按䏶，拗颈转身，左右偏引，各三、五
度，叩齿吐纳漱咽。

治病

三焦经络留滞，邪毒嗌干，及肿哕喉痹，耳聋汗出，目
锐眦痛，颊痛，诸候悉治。

二月修养法

仲春之月，号厌于日，当和其志，平其心，勿极寒，勿太
热，安静神气，以法生成。卦大壮，言阳壮过中也。生气
在丑，卧养宜向东北。

孙真人《摄养论》曰：“二月肾气微，肝正旺，宜戒酸增辛，
助肾补肝。宜静膈去痰水，小泄皮肤微汗，以散元冬
蕴伏之气。”

《灵剑子》坐功一势，正坐，两手相叉，争力为之。治肝中
风。以叉手掩项后，使面仰视，使项与手争力，去热毒，
肩痛，目视不明，积风不散元和，心气棼之令出散，调
冲和之气补肝，下气海，添内珠尔。

又一势，以两手相重按䏶，拔去左右极力去腰肾风
毒之气及胸膈，兼能明目。

《内丹秘要》曰：“仲春之月，阴佐阳炁，聚物而出，喻身中
阳火方半，气候匀停。”

《法天生意》云：“二月初时，宜灸脚三里、绝骨对穴各七
壮，以泄毒气。夏来无脚炁冲心之病。
春分宜采云母石炼之，用矾石，或百草上露水，或五
月茅屋滴下檐水，俱可炼，久服延年。”

《济世仁术》云：“庚子、辛丑日采石胆，治风痰最快。”

惊蛰二月节坐功

运主“厥阴初气。”

时配手阳明太阳燥金。

每日丑寅时，握固转颈，反肘后，向颇掣五六度，叩齿
六六，吐纳漱咽三三。

治病

腰膂肺胃蕴积邪毒，目黄口干，鼽衄喉痹，面肿暴哑，
头风牙宣，目暗羞明，鼻不闻臭，遍身疙疮悉治。

春分二月中坐功

运主少阴二气。

时配手阳明大肠燥金。

每日丑寅时，伸手过头，左右挽引各六七度，叩齿六
六，吐纳漱咽三三。

治病

胸臆肩背经络虚劳邪毒，齿痛颈肿，寒栗热肿，耳聋
耳鸣，耳后、肩臑、肘臂外背痛，气满，皮肤壳壳然，坚而不痛，瘙痒。

三月修养法

季春之月，万物发陈，天地俱生，阳炽阴伏，宜卧早起
早，以养脏炁。时肝脏炁伏，心当向旺，宜益肝补肾，以
顺其时。卦值《夬夬》者，阳决阴也，决而能和之意。生炁
在寅，坐卧宜向东北方。

《孙真人》曰：“肾炁以息，心炁渐临，木炁正旺，宜减甘增
辛，补精益炁，慎避西风，宜懒散形骸，便宜安泰，以顺
天时。”

《灵剑子》曰：“补脾坐功一势，左右作开弓势，去胸胁膈
结，聚风炁，脾脏诸炁去来，用力为之。凡一十四遍，闭
口使心随炁到以散之。”

清明三月节坐功

运主少阴二气。

时配手太阳小肠寒水。

每日丑寅时，正坐定换手，左右如引硬弓，各七八度，
叩齿，纳清吐浊，咽液各三。

治病

腰肾肠胃虚邪积滞，耳前热，苦寒，耳聋，嗌痛，颈痛不
可回顾，肩拔臑折，腰软及肘臂诸痛。

谷雨三月中坐功

运主“少阴二炁
时，配手太阳，小肠寒水。”

每日丑寅时，平坐换手，左右举托移臂，左右掩乳，各
五七度，叩齿，吐纳漱咽。

治病

脾胃结瘕瘀血，目黄鼻衄，颊肿颔肿，肘臂外廉肿痛，
臀外痛，掌中痛。

肝脏春旺论

肝属木，为青帝卦，属震。神形青龙，象如悬匏。肝者，干
也，状如枝干，居在下少近心。左三叶，右四叶，色如缟
映绀。肝为心母，为肾子。肝中有二神，名曰爽灵，胎光
幽精也。夜卧及平旦，扣齿三十六通，呼肝神名，使神
清气爽，目为之宫。左目为甲，右目为乙。男子至六十，
肝气衰，肝叶薄，胆渐减，目即昏昏然，在形为觔。肝脉
合于木，魂之藏也，于液为泪。肾邪入肝，故多泪。六腑
胆为肝之府，胆与肝合也，故肝气通则分五色，肝实
则目黄赤。肝合于脉，其荣爪也，肝之合也。筋缓脉而
不自持者，肝先死也。目为甲乙，辰为寅，卯音属角，味
酸，其臭臊膻。心邪入肝，则恶膻。肝之外应东岳，上通
岁星之精。春三月尝存岁星，青气入于肝，故肝虚者，
筋急也。皮枯者，肝热也。肌肉斑点者，肝风也。人之色
青者，肝盛也。人好食酸味者，肝不足也。人之发枯者，
肝伤也。人之手足多汗者，肝方无病。肺邪入肝则多
笑。治肝病当用嘘为泻，吸为补，其气仁，好行仁惠，伤
悯之情，故闻悲则泪出也。故春三月木旺，天地气生，
欲安其神者，当泽及“群刍，恩沾庶类，毋竭川泽，毋漉
陂塘，毋伤萌芽，好生勿杀，以合太清，以合天地生育
之气”，夜卧早起，以合乎道。若逆之，则毛骨不荣，金木
相克，而诸病生矣。